Ekoturizm O‘zbekistonga tashrif buyuruvchi sayyohlarning 41 foizini qiziqtirmoqda

Mamlakatimiz parlamentining quyi palatasida O‘zbekistonda ekologik turizmni rivojlantirishning asosiy masalalariga bag‘ishlangan seminar bo‘lib o‘tdi. Bu haqda O‘zA xabar bermoqda.

Tadbir O‘zbekiston Ekologik harakati deputatlar guruhi va O‘zbekiston Respublikasi Oliy Majlisi Qonunchilik palatasining Fan, ta’lim, madaniyat va sport masalalari qo‘mitasi hamkorligida tashkil etildi. Unda “O‘zbekturizm” milliy kompaniyasi vakillari, ekspertlar va jurnalistlar qatnashdi.
Tadbir davomida bugungi kunda turizm sohasi eng jadal rivojlanayotgan va serdaromad sohalaridan biri ekanligi va O‘zbekistonda turizmning barcha turlarini, xususan, ekoturizmni rivojlantirish mamlakat iqtisodiyotining yuksalishiga xizmat qilishi ta’kidlandi. Shuningdek, soha uchun yuqori malakali kadrlar tayyorlash masalalari ham muhokama qilindi.
BMT Jahon sayyohlik tashkilotining so‘nggi ma’lumotiga ko‘ra, sayyohlik xizmatlarini ko‘rsatishdan tushadigan daromad 1,5 trillion AQSh dollarini tashkil etadi.
O‘zbekistonda ayni paytda 700 dan ortiq sayyohlik tashkiloti, 240 ga yaqin katta va kichik mehmonxona, ko‘p sonli turistik baza va kempinglar faoliyat ko‘rsatmoqda. 4 mingdan ortiq madaniy, me’moriy va tarixiy yodgorliklar, betakror tabiiy landshaftlar  mavjud. Statistik ma’lumotlarga qaraganda, yurtimizga kelayotgan sayyohlarning 41 foizi O‘zbekistonning aynan shunday manzaralar bilan tanishish maqsadida tashrif buyuradi, deb ma’lumot beradi “O‘zbekturizm” milliy kompaniyasi.
Foto © O‘zA